බස්නාහිර පළාතට අයත් දකුණු කොළඹ ප්‍රදේශයේ පිහිටා ඇති වනජීවී සංරක්ෂණ දෙපාර්තමේන්තුව යටතේ පවතින බෙල්ලන්විල අත්තිඩිය කුරුලු අභය භූමියේ වටිනා ශාක විශාල ප්‍රමාණයක් හා ජලජ ජීවීන් මිනිසුන්ගේ විවිධ අනවසර ක්‍රියාකාරකම් නිසා මේ වන විට විනාශයට ගොස් ඇත.ඒ කෙරෙහි කිසිම පළාත් පාලන පරිසර හෝ වනජීවී අධිකාරියේ බලධාරින්ගේ අවධානය යොමුවී නැති බව පරිසරවේදීහු පවසති.කලින් කුරුලු විශේෂ 168ක උරුමකම් කී මේ වටිනා කුරුලු පාරාදීසෙ ඉතා දුර්ලභ කුරුලු විශේෂ 138ක්ම විනාශයට ගොස් තිබේ.වඳවී යෑම නිසා දැනට ඉතිරිව සිටින්නේ කුරුලු විශේෂ තිහක් පමණ බව ජලජ ජීවී විද්‍යාඥයෝ පෙන්වා දෙති.මාළුන් විශේෂ 44ක් වන උද්‍යානයට අයත් බොල්ගොඩ ජලාශයෙන් දැකගත හැකිව තිබුණත් මේ වන විට එහි දැකගත හැකි වන්නේ මාළුන් විශේෂ අටක් පමණකි.මේ අතර බෙල්ලන්විල කුරුලු අභය භූමියෙහි කළපු ප්‍රදේශයේ වාසය කළ මත්ස්‍ය විශේෂ ගණනද දැන් හත දක්වා අඩුවී පවතී.පරිසර අධ්‍යයන සංගමය විසින් මෑතකදී පළ කළ අලුත්ම ජලජීවී අධ්‍යයන පර්යේෂණ වාර්තාව අනුව මේ අභයභූමියට එල්ල වී ඇති තර්ජන තුනකි.අභය භූමියට පිටතින් කැළි කසළ අවිධිමත් ලෙස රැගෙන විත් දැමීම, ජල මූලාශ්‍රවලට හා ජල මාර්ගවලට අපද්‍රව්‍ය හා රසායනික සංයෝග කම්හල්වලින් එකතු කිරීම, හා අභය භූමියේ ප්‍රදේශ ගොඩනැඟිලි අනවසර ලෙස ඉදිකිරීම් සිදු කිරීම ජෛව විවිධත්වය අඩුවීමට බෙහෙවින් බලපා තිබේ.අභය භූමියේ මායිම් නැවත නිසි ලෙස නිර්ණය කර අවශ්‍ය ඉඩම් වනජීවී අංශයට පවරා ගැනීම සිදු කොට මෙහි සිදුවන පරිසර හානි අවම කිරීම වනජීවී සංරක්ෂණ දෙපාර්තමේන්තුවේ හා පරිසර අමාත්‍යාංශයේ සතු වගකීමක් බව ජනතාව පවසති..